**ΓΥΜΝΑΣΙΟ ΠΑΡΓΑΣ 2022-23**

**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

Ο «**Εσωτερικός Κανονισμός Λειτουργίας**», **(Ε.Κ.Λ.)**, αποτελεί τη βάση της συνεργασίας μεταξύ των μελών της σχολικής κοινότητας. Η αποδοχή του εκ μέρους όλων είναι απαραίτητη για την πραγματική συλλογική ζωή με στόχο την αποστολή του Σχολείου και είναι σύμφωνος με την ισχύουσα νομοθεσία.

Αναδεικνύει τις αρχές και τις αξίες του Σχολείου μας στόχος του οποίου είναι η δημιουργία ενός πειθαρχημένου αλλά ταυτόχρονα ελεύθερου περιβάλλοντος, όπου οικοδομείται ο αυτοσεβασμός και η αυτοεκτίμηση. Ο Ε.Κ.Λ. έχει ανοιχτό χαρακτήρα και μπορεί να τροποποιείται και να αναθεωρείται λαμβάνοντας υπόψη τις τρέχουσες συνθήκες.

**ΔΙΔΑΚΤΙΚΟ ΕΤΟΣ – ΠΡΟΓΡΑΜΜΑ ΜΑΘΗΜΑΤΩΝ**

Η έναρξη και λήξη του διδακτικού έτους καθώς και το πρόγραμμα των μαθημάτων ορίζονται από τις εγκυκλίους και τις υπουργικές αποφάσεις του εκάστοτε σχολικού έτους.

**ΛΕΙΤΟΥΡΓΙΑ ΤΟΥ ΓΥΜΝΑΣΙΟΥ**

|  |  |
| --- | --- |
| **1.** | • Οι ώρες διδασκαλίας είναι 34 ώρες την εβδομάδα (4→ 7ωρα και 1→ 6ωρο). |
| **2.** | **Το διδακτικό έτος χωρίζεται σε δύο** [**τετράμηνα**](http://www.ipaideia.gr/tag/ΤΕΤΡΑΜΗΝΑ) |
|  | Α΄ τετράμηνο: 12 Σεπτεμβρίου έως 20 Ιανουαρίου. |
|  | Β΄ τετράμηνο: 21 Ιανουαρίου έως 31 Μαΐου. |

Μετά το τέλος των τετραμήνων, χορηγούνται οι έλεγχοι Προόδου των μαθητών στους κηδεμόνες και στο τέλος κάθε διδακτικού έτους αποστέλλονται οι Τίτλοι Σπουδών των μαθητών της Γ΄ τάξης για την εγγραφή τους στα Λύκεια.

Οι διακοπές, οι αργίες και οι εορταστικές εκδηλώσεις, ορίζονται από το Υπουργείο Παιδείας.

Στις εθνικές εορτές το σχολείο συμμετέχει στις εκδηλώσεις τις οποίες διοργανώνει ο Δήμος, με την συμμετοχή των μαθητών.

Τα μαθήματα ενδέχεται να διακοπούν με απόφαση του Υπουργού Παιδείας ή άλλων αρμόδιων επ’ αυτών κρατικών φορέων, για την αντιμετώπιση έκτακτων αναγκών και απρόβλεπτων καταστάσεων και γεγονότων.

**ΠΑΡΑΚΟΛΟΥΘΗΣΗ ΜΑΘΗΜΑΤΩΝ**

Με την έναρξη του διδακτικού έτους ανακοινώνεται στους γονείς και τους μαθητές η ακριβής ώρα έναρξης και λήξης των μαθημάτων. Οι μαθητές οφείλουν να σέβονται και να τηρούν το ωράριο του καθημερινού προγράμματος. Η προσέλευση των μαθητών στο Σχολείο γίνεται με τα λεωφορεία λίγη ώρα πριν την έναρξη των μαθημάτων. Οι γονείς, οι οποίοι μεταφέρουν οι ίδιοι τα παιδιά τους στον χώρο του Σχολείου, οφείλουν να είναι συνεπείς ως προς την ώρα προσέλευσης και αναχώρησης των παιδιών τους για την καλύτερη ασφάλεια των μαθητών και τη σωστή λειτουργία του Σχολείου. Μετά το κτύπημα του κουδουνιού γίνεται η πρωινή συγκέντρωση (ανακοινώσεις, οδηγίες, προσευχή ) και η είσοδος των μαθητών στις αίθουσες.

Με τη λήξη της κάθε διδακτικής ώρας, ο εκπαιδευτικός φροντίζει για την ομαλή αποχώρηση των μαθητών, οι οποίοι κατευθύνονται στο προκαθορισμένο χώρο προαυλισμού.

Οι μαθητές/τριες παρακολουθούν και διδάσκονται όλα τα εγκύκλια μαθήματα, τα οποία είναι υποχρεωτικά για όλους, δεν επιλέγουν ποια μαθήματα θα παρακολουθήσουν, εκτός αν συντρέχουν, αυστηρά προϋποθέσεις, απαλλαγής από αυτά. Σε περίπτωση απαλλαγής από μάθημα, ο μαθητής/τρια παρακολουθεί άλλο μάθημα της ίδιας τάξης ή απασχολείται με υλικό φιλομάθειας με την ευθύνη της Διεύθυνσης του σχολείου, ή εφημερεύοντα εκπαιδευτικού.

Τα μαθήματα αρχίζουν καθημερινά στις 08:15. Η προσέλευση στο σχολείο πρέπει να είναι έγκαιρη. Αμέσως μετά οι μαθητές/τριες πηγαίνουν στις αίθουσες διδασκαλίας. Οι απουσιολόγοι σημειώνουν στο απουσιολόγιο τους απόντες και το παραδίδουν στους/στις εκπαιδευτικούς.

Σε κάθε περίπτωση αργοπορίας ή απουσίας των μαθητών/τριών η Διεύθυνση του σχολείου πρέπει να ενημερώνεται από τους κηδεμόνες τους. Ειδικότερα, οι πρωινές καθυστερήσεις προκαλούν σοβαρό πρόβλημα στη λειτουργία του σχολείου και για το λόγο αυτό η συχνή επανάληψή τους αποτελεί παράπτωμα και ελέγχεται. Μαθητής/μαθήτρια ,που προσέρχεται καθυστερημένα στο σχολείο, μετά την εναρκτήρια συγκέντρωση, εμφανίζεται ενώπιον της Διεύθυνσης του σχολείου και παραμένει, εκτός αιθούσης διδασκαλίας, για την πρώτη ώρα του Ωρολογίου Προγράμματος, έχοντας χρεωθεί απουσία, εκτός αν η καθυστερημένη προσέλευση οφείλεται σε αίτια ευεξήγητα( π.χ. καθυστέρηση μεταφορικού μέσου). Οι κηδεμόνες των μαθητών/τριών ενημερώνονται σε τακτά χρονικά διαστήματα από τους/τις υπεύθυνους/ες εκπαιδευτικούς των τμημάτων για τις επαναλαμβανόμενες ή συστηματικές αργοπορίες των μαθητών/τριών. Η έξοδος, κατά την ώρες διεξαγωγής μαθημάτων, από την τάξη, επιτρέπεται μόνο για πολύ σοβαρό λόγο ή σε συγκεκριμένες περιπτώσεις για σχολικές δραστηριότητες με άδεια από τον διδάσκοντα εκπαιδευτικό ή την Διεύθυνση του Σχολείου.

Η μεσημβρινή  αποχώρηση των μαθητών/τριών από το σχολείο γίνεται αμέσως μετά το χτύπημα του κουδουνιού για τη λήξη της έκτης ή της έβδομης διδακτικής ώρας ή ανάλογα με το πρόγραμμα της κάθε τάξης. Υπάρχει δυνατότητα αποχώρησης μαθητή/τριας από το σχολείο ενδιάμεσα μόνο εφόσον προσκομίσει σχετικό σημείωμα υπογεγραμμένο από τον κηδεμόνα, όπου θα αιτιολογείται επαρκώς η πρόωρη αποχώρηση ή εάν υπάρχει σοβαρό πρόβλημα (υγείας ή παρόμοιο θέμα). Παράλληλα, στην περίπτωση αυτή ενημερώνονται οι κηδεμόνες από τη Διεύθυνση του σχολείου και ο/η μαθητής/τρια φεύγει από το σχολείο, αφού ενημερώσει τον/την απουσιολόγο της τάξης και τον διδάσκοντα εκπαιδευτικό. Σε καμία άλλη περίπτωση δεν επιτρέπεται η έξοδος μαθητή/τριας από το σχολικό χώρο χωρίς άδεια από τη Διεύθυνση. Κατά τις ώρες λειτουργίας του Σχολείου και εφαρμογής του Ωρολογίου Προγράμματος της ημέρας, όλοι/όλες οι μαθητές/τριες παραμένουν εντός του Σχολείου και είναι αδικαιολόγητη οποιαδήποτε απομάκρυνση, στιγμιαία ή ολιγόλεπτη, από αυτό.

**ΜΕΤΑΦΟΡΑ ΜΑΘΗΤΩΝ**

Η μεταφορά των μαθητών γίνεται είτε με τα λεωφορεία είτε από τους ίδιους τους γονείς. Η ασφαλής και έγκαιρη μετακίνηση των μαθητών προς και από το σχολείο σε όλη τη διάρκεια της σχολικής χρονιάς αποτελεί στόχο του σχολείου.

Η διεύθυνση του σχολείου φροντίζει τη μετακίνηση των μαθητών σε συνεργασία με το ΚΤΕΛ Πάργας. Τα δρομολόγια και οι συγκεκριμένες στάσεις μεταφοράς των μαθητών οριστικοποιούνται και ανακοινώνονται στην αρχή του διδακτικού έτους και ισχύουν μόνο για το συγκεκριμένο σχολικό έτος. Το Σχολείο διατηρεί το δικαίωμα τροποποίησης των δρομολογίων ή των στάσεων κατά τη διάρκεια της σχολικής χρονιάς, αν αυτό κριθεί απαραίτητο. Για την ομαλή λειτουργία των δρομολογίων οι γονείς των μαθητών έχουν την υποχρέωση και την ευθύνη να φροντίζουν ώστε τα παιδιά τους να βρίσκονται έγκαιρα στο λεωφορείο – τουλάχιστον πέντε λεπτά νωρίτερα στην καθορισμένη στάση και ώρα. Όταν ο μαθητής/τρια απουσιάζει από το σχολείο, φροντίζει ο ίδιος να του παραδίδονται τα μαθήματά του από συμμαθητή/τριά του.

**Ασφάλεια και συμπεριφορά μαθητών στο λεωφορείο**

Οι μαθητές που χρησιμοποιούν το λεωφορείο οφείλουν να σέβονται τους κανόνες χρήσης του, για τους οποίους ενημερώνονται τόσο κατά την έναρξη όσο και κατά τη διάρκεια της σχολικής χρονιάς και να επιδεικνύουν αποδεκτές συμπεριφορές. Συμπεριφορές που θέτουν σε κίνδυνο την ασφάλεια των μαθητών και χαρακτηρίζονται από έλλειψη ευγένειας και σεβασμού ελέγχονται από τη διεύθυνση του σχολείου. Έτσι:

•Μέσα στο λεωφορείο οι μαθητές δεν επιτρέπεται να αλλάζουν μόνοι τους θέσεις και πρέπει να κάθονται εκεί, όπου κάθισαν αρχικά, φορώντας πάντα τη ζώνη ασφαλείας.

•Δεν επιτρέπεται μέσα στο λεωφορείο το φαγητό, τα αναψυκτικά, το νερό, οι τσίχλες , οι μαθητές να έχουν στυλό, μολύβια, παιχνίδια και αιχμηρά αντικείμενα εκτός της σχολικής τους τσάντας. Η συμπεριφορά των μαθητών στο λεωφορείο αποτελεί προέκταση της σχολικής τους ζωής και οι ίδιοι έχουν την ευθύνη για την αποφυγή εντάσεων κατά τη διεξαγωγή του δρομολογίου.

**ΧΡΗΣΗ ΒΙΒΛΙΟΘΗΚΗΣ**

Η Βιβλιοθήκη λειτουργεί ως σημείο πρόσβασης στην πληροφορία που αναζητεί ο μαθητής και σαν εργαστήριο άσκησης στην κριτική σκέψη που απαιτεί η σύγχρονη κοινωνία. Ορίζεται υπεύθυνος εκπαιδευτικός στην αρχή κάθε σχολικής χρονιάς με σκοπό την αποτελεσματικότητα των υπηρεσιών της βιβλιοθήκης

**Κανόνες Χρήσης Βιβλιοθήκης**

• Zητούν τη βοήθεια του υπεύθυνου, αν ψάχνουν έναν συγκεκριμένο τίτλο και δεν τον βρίσκουν.

• Ακολουθούν σειρά προτεραιότητας στον δανεισμό. Ο καθένας δανείζεται μόνο για τον εαυτό του και οφείλει να επιστρέψει το βιβλίο εντός 14ημερών.

• Το πληροφοριακό υλικό της συλλογής (λεξικά, εγκυκλοπαίδειες κ.α.) δεν προβλέπεται να δανείζονται, παρά επιτρέπεται η επιτόπια χρήση.

• Είναι υπεύθυνοι για τα βιβλία που χρησιμοποιούν ή που έχουν δανειστεί. Υπογραμμίσεις ή σημειώσεις στα βιβλία δεν επιτρέπονται.

• Αντικαθιστούν βιβλίο, το οποίο χάθηκε ή καταστράφηκε ενώ βρισκόταν στην κατοχή τους.

• Αφήνουν με τάξη σε χώρο που υποδεικνύεται από τον υπεύθυνο τα βιβλία που επιστρέφουν, χωρίς να τα ανατοποθετούν μόνοι τους στα ράφια.

• Παραδίδουν αυτοπροσώπως στον υπεύθυνο το βιβλίο που έχουν δανειστεί, για να έχουν το δικαίωμα άλλου δανεισμού.

• Σέβονται τον εξοπλισμό, τον χώρο της βιβλιοθήκης και όλους τους παραπάνω όρους για να διατηρούν την ιδιότητά τους ως μέλη της βιβλιοθήκης.

**ΧΡΗΣΗ Σ.Ε.Π.Ε.Η.Υ. (Σχολικό εργαστήριο πληροφορικής)**

Οι μαθητές είναι υπεύθυνοι για τον εξοπλισμό που χρησιμοποιούν, όσον αφορά στη σωστή χρήση, την αρτιότητα και την καθαριότητα. Οφείλουν:

• να εισέρχονται στον χώρο χωρίς φαγώσιμα και ποτά.

• να κάθονται στις θέσεις που τους έχουν οριστεί χωρίς να μετακινούνται σε άλλες θέσεις εργασίας.

• να θέτουν σε λειτουργία τους υπολογιστές και να προβαίνουν σε οποιαδήποτε ρύθμιση μόνο μετά από οδηγία του υπεύθυνου εκπαιδευτικού.

• να χρησιμοποιούν μόνο τον εξοπλισμό, ο οποίος αντιστοιχεί στη θέση εργασίας τους και χωρίς να μετακινούν ή να μεταφέρουν το υλικό αυτό εντός ή εκτός του εργαστηρίου.

• να χρησιμοποιούν μόνο εκείνα τα μέσα αποθήκευσης δεδομένων που παρέχονται από τον εκπαιδευτικό.

• να μην ανακαλούν λογισμικό από το διαδίκτυο, ούτε να κάνουν χρήση ηλεκτρονικών παιχνιδιών, εκτός κι αν αυτά αποτελούν πιστοποιημένο εκπαιδευτικό λογισμικό κι έχουν εγκριθεί από τον υπεύθυνο εκπαιδευτικό.

• να μην χρησιμοποιούν εφαρμογές οι οποίες αναζητούν πειρατικό λογισμικό σε ομότιμα δίκτυα διαμοιρασμού αρχείων.

• να μην γράφουν επί των μηχανημάτων και των θρανίων.

• να μην προκαλούν θόρυβο που δυσχεραίνει την εργασία των άλλων χρηστών του εργαστηρίου.

• να μεταχειρίζονται τον κωδικό πρόσβασης αν τους παρέχεται από το Σχολείο για μία σειρά υπηρεσιών (e-mail, Moodle, Domain κ.λ.π.) ως απόρρητο και αυστηρά προσωπικό.

**ΧΡΗΣΗ Σ.Ε.Φ.Ε. (Σχολικό εργαστήριο Φυσικών Επιστημών)**

Το εργαστήριο είναι χώρος υπεύθυνης εργασίας. Για την ομαλή λειτουργία του οι μαθητές οφείλουν να τηρούν τους παρακάτω κανόνες:

• να εισέρχονται στο εργαστήριο μόνο συνοδευόμενοι από τον υπεύθυνο εκπαιδευτικό.

• να εισέρχονται στον χώρο χωρίς φαγώσιμα και ποτά.

• να γνωρίζουν και τηρούν στο εργαστήριο τους κανόνες και τις οδηγίες ασφάλειας και υγιεινής.

• να κάθονται στις θέσεις που τους έχουν οριστεί, χωρίς να μετακινούνται σε άλλες θέσεις εργασίας.

• να χρησιμοποιούν τα μέτρα ατομικής προστασίας όταν τους υποδεικνύεται.

• να διατηρούν τον χώρο του εργαστηρίου καθαρό και στεγνό.

**ΧΡΗΣΗ ΑΙΘΟΥΣΩΝ ΔΙΔΑΣΚΑΛΙΑΣ**

Οι μαθητές είναι υπεύθυνοι για τον εξοπλισμό της αίθουσας διδασκαλίας που χρησιμοποιούν, όσον αφορά στη σωστή χρήση, την αρτιότητα και την καθαριότητα. Οφείλουν:

• να εισέρχονται στις αίθουσες χωρίς φαγώσιμα και ποτά.

• να κάθονται στη θέση που τους έχει οριστεί, χωρίς να μετακινούνται σε άλλες θέσεις εργασίας παρά μόνο αν αυτό ζητηθεί και επιτραπεί από τον διδάσκοντα εκπαιδευτικό. **Για** **μόνιμη αλλαγή θέσης ζητείται άδεια από τον υπεύθυνο εκπαιδευτικό τμήματος.**

• να μην γράφουν στα καθίσματα και στα θρανία.

• να μην χρησιμοποιούν διορθωτικό.

• να συμπεριφέρονται ευγενικά και να υπακούουν στις υποδείξεις των εκπαιδευτικών.

• να διατηρούν τον χώρο της αίθουσας καθαρό και στεγνό, όπως τους παραδίδεται κάθε πρωί.

**ΕΜΦΑΝΙΣΗ ΜΑΘΗΤΩΝ**

Η εμφάνιση των μαθητών οφείλει να χαρακτηρίζεται από απλότητα, κοσμιότητα και ευπρέπεια. Η αποφυγή επίδειξης και πρόκλησης είναι δείκτης παιδείας, κοινωνικής αγωγής και αρμόζει στη μαθητική ιδιότητα. Οι μαθητές δεν επιτρέπεται να φοράνε κουκούλες, σκουφιά και καπέλα κατά την διάρκεια του μαθήματος. Δεν επιτρέπεται να προσέρχονται με σαγιονάρες, μαγιώ, βερμούδες-μαγιώ, πολύ κοντά σόρτς φούστες ή φορέματα και βαθιά ντεκολτέ.

**ΜΑΘΗΜΑ ΦΥΣΙΚΗΣ ΑΓΩΓΗΣ**

Για τη συμμετοχή των μαθητών στο μάθημα της Φυσικής Αγωγής, οι γονείς οφείλουν να προσκομίσουν στην αρχή της σχολικής χρονιάς της Α΄ τάξης το Ατομικό Δελτίο Υγείας Μαθητή (Α.Δ.Υ.Μ.) ως ιατρικό πιστοποιητικό παρακολούθησης της υγείας των μαθητών για τη συμμετοχή τους στις αθλητικές δραστηριότητες του σχολείου. Το μάθημα γίνεται στο Κλειστό Γυμναστήριο ή στον αύλειο χώρο του σχολείου και οι μαθητές οφείλουν να τηρούν τις υποδείξεις του εκπαιδευτικού για την ασφάλειά τους. Οφείλουν επίσης να τηρούν τους κανόνες καθαριότητας. Δεν επιτρέπεται η χρήση του Κλειστού Γυμναστηρίου χωρίς την παρουσία του καθηγητή Φυσικής Αγωγής.

**ΠΕΡΙΠΤΩΣΗ ΑΣΘΕΝΕΙΑΣ**

Οι γονείς οφείλουν να αναφέρουν στο Σχολείο σοβαρά προβλήματα υγείας ή ιδιαιτερότητες του μαθητή που ενδέχεται να απαιτούν ειδική μεταχείριση ή παρακολούθηση ιατρικής φροντίδας. Σε περίπτωση μεταδοτικής ασθένειας, και με στόχο την προστασία όλων των μελών της σχολικής κοινότητας, οι γονείς έχουν υποχρέωση να ενημερώσουν το σχολείο και να επιβεβαιώσουν την ανάρρωση του παιδιού τους, με ιατρική βεβαίωση.

**ΣΥΜΠΕΡΙΦΟΡΑ ΚΑΙ ΔΙΑΓΩΓΗ ΤΩΝ ΜΑΘΗΤΩΝ/ΤΡΙΩΝ**

Η συμπεριφορά των μαθητών/τριών πρέπει να διέπεται από σεβασμό στην προσωπικότητα των συμμαθητών/τριών τους, των εκπαιδευτικών, του διοικητικού και βοηθητικού προσωπικού του σχολείου. Δεν αρμόζει σε κανένα μέλος της σχολικής κοινότητας η άσκηση κάθε είδους βίας, λεκτικής, σωματικής, ψυχολογικής ή άλλης μορφής, σύμφωνα με την πολιτική αντιμετώπισης του εκφοβισμού, που εφαρμόζεται στο σχολείο.Οι όποιες παραβάσεις συνυπολογίζονται στο χαρακτηρισμό της διαγωγής τους. Για τις παραβάσεις προβλέπονται από τη νομοθεσία κυρώσεις που ξεκινούν από την επίπληξη και κλιμακώνονται ανάλογα με τη σοβαρότητα του παραπτώματος ως την αποβολή και την αλλαγή σχολικού περιβάλλοντος.

**Ιδιαίτερα σοβαρά παραπτώματα**

Το σχολείο θεωρεί τα παρακάτω παραπτώματα των μαθητών ως σοβαρές παραβάσεις του εσωτερικού κανονισμού και τα αντιμετωπίζει αναλόγως:

**α**. Κατοχή στο σχολείο οποιουδήποτε επικίνδυνου οργάνου ή απαγορευμένης ουσίας.

**β**.Καταστροφή, κλοπή ή παραμόρφωση περιουσιακού στοιχείου του Σχολείου, με οποιοδήποτε τρόπο ή μέσο.

**γ**. Καταστροφή ή κλοπή ατομικής περιουσίας μαθητή.

**δ**. Κάθε εσκεμμένη πράξη που έχει ως σκοπό ή συνέπεια τη διατάραξη της τάξης ή της εκπαιδευτικής διαδικασίας στο χώρο του Σχολείου.

Οι φθορές βαρύνουν τον μαθητή/τρια και αποκαθίστανται με την οικονομική επιβάρυνση του γονέα ή του ασκούντα την κηδεμονία του μαθητή/τριας.

**Συμπεριφορά στην τάξη**

* Με το χτύπημα του κουδουνιού οι μαθητές/τριες προσέρχονται άμεσα στην τάξη και κάθονται πάντα στην ορισμένη θέση τους, που έχει καταγραφεί και στο σχετικό διάγραμμα της αίθουσας, το οποίο συντάσσεται υπό την εποπτεία του καθηγητή συμβούλου του τμήματος. Οι μαθητές/τριες είναι υποχρεωμένοι να είναι στην αίθουσα διδασκαλίας πριν την είσοδο σε αυτήν του διδάκοντα. Με την είσοδο του καθηγητή είναι έτοιμοι για την έναρξη του μαθήματος.
* Για να μετακινηθούν οι μαθητές/τριες μέσα στην αίθουσα για οποιονδήποτε λόγο ή για να απουσιάσουν, ζητούν άδεια από τον καθηγητή τους.
* Είναι όλοι υπεύθυνοι για την καθαριότητα του πίνακα, των θρανίων και γενικά της αίθουσας.
* Το μάθημα τελειώνει με το χτύπημα του κουδουνιού, αλλά δεν αποχωρεί κανείς πριν δώσει την άδεια ο καθηγητής.
* Σε περίπτωση αργοπορίας μαθητή/τριας, οποιαδήποτε ώρα, πρέπει να περάσει οπωσδήποτε από το Γραφείο του Διευθυντή.
* Το ασφαλές και ευχάριστο κλίμα μέσα στην τάξη είναι επιθυμία όλων. Δεν πρέπει όμως οι μαθητές/τριες να ξεπερνούν τα όρια της ευπρέπειας. Για να μιλήσει κάποιος μαθητής στην τάξη, σηκώνει το χέρι και περιμένει να του δοθεί ο λόγος.
* Η αυθάδεια και η αγένεια αξιολογούνται αρνητικά και αντιμετωπίζονται αναλόγως.

**Κινητά τηλέφωνα**

* Απαγορεύονται, με διαρκώς ισχύουσα Νομοθεσία του Υπουργείου Παιδείας η χρήση κινητών τηλεφώνων από τους μαθητές/τριες κατά τη διάρκεια της παραμονής τους στο Σχολείο. Η μη συμμόρφωση, επισύρει κυρώσεις.
* Απαγορεύεται επίσης η χρήση οποιασδήποτε καταγραφικής συσκευής εικόνας ή και ήχου.
* Απαγορεύεται η κατοχή οποιουδήποτε υλικού από την σχολική ζωή και η χρήση ή δημοσιοποίηση αυτού σε άλλους μαθητές/τριες ή τρίτους ή σε δίκτυα κοινωνικής δικτύωσης. Πέραν των συνεπειών αρμοδιότητας του σχολείου, ο/η/οι χρήστης/τες τέτοιου υλικού είναι υπεύθυνοι και υπόλογοι κατά Νόμον, ενώπιον αρμοδίων αρχών.

Εάν συντρέχει οποιοσδήποτε λόγος επικοινωνίας μαθητή/τριας με τους οικείους ή αντίστροφα, αυτή θα πραγματοποιείται, από τα διαθέσιμα τηλέφωνα του σχολείου.

**Κάπνισμα**

Το κάπνισμα απαγορεύεται αυστηρά σε όλους τους χώρους του σχολείου. Επίσης, το κάπνισμα απαγορεύεται σε οποιαδήποτε ημερήσια ή πολυήμερη εκδρομή και σε κάθε δραστηριότητα της Σχολικής Ζωής (π.χ. συμμετοχή μαθητών σε μαθητικά συνέδρια, ρητορικούς αγώνες, πολιτιστικές και αθλητικές εκδηλώσεις, διαγωνισμούς, κ.ά.) που μπορεί να πραγματοποιηθεί εκτός των ορίων του σχολικού χώρου.

**Κυλικείο**

Το κυλικείο χρησιμοποιείται από τους μαθητές μόνο κατά τα διαλείμματα. Σε ουδεμία περίπτωση επιτρέπεται στους    μαθητές να βρίσκονται στο κυλικείο σε ώρα μαθήματος. Οι μαθητές μπορούν να φέρουν φαγητό από το σπίτι τους, σε καμία περίπτωση όμως δεν επιτρέπεται να εξέρχονται από το σχολείο ή να παραγγέλνουν για αγορά τροφίμων από γειτονικά καταστήματα. Δεν επιτρέπεται η κατανάλωση ροφημάτων καφέ ή ενεργειακών ποτών.

**ΣΧΟΛΙΚΕΣ ΕΚΔΡΟΜΕΣ**

Οι σχολικές εκδρομές εγκρίνονται από τους Συλλόγους των Διδασκόντων Καθηγητών/τριων ή/και από τη Διεύθυνση Δευτεροβάθμιας Εκπαίδευσης, κατά περίπτωση και κατά τα προβλεπόμενα από την εκπαιδευτική νομοθεσία.

**Διακρίνονται σε:**

* **Σχολικούς περιπάτους**: Πραγματοποιούνται κατά τη διάρκεια του ωραρίου λειτουργίας του σχολείου, δεν υπερβαίνουν τους πέντε (5) συνολικά κατά έτος και δε γίνονται περισσότεροι από έναν (1) μέσα στον ίδιο μήνα.
* **Διδακτικές επισκέψεις:** Διδακτικές επισκέψεις των μαθητών, διάρκειας μίας ή περισσότερων σχολικών ωρών, είναι δυνατό να γίνονται προγραμματισμένα σε χώρους επιστημονικής, ιστορικής, θρησκευτικής και πολιτιστικής αναφοράς, σε μονάδες παραγωγής, αξιοθέατα κ.τ.λ.
* **Εκπαιδευτικές εκδρομές:** Πραγματοποιείται μία (1) ημερήσια εκδρομή, χωρίς διανυκτέρευση, οποτεδήποτε μέσα στο διδακτικό έτος και πολυήμερες εκδρομές όπως προβλέπεται.

Για όλες τις εκδρομές και επισκέψεις απαιτείται έγγραφη συναίνεση του κηδεμόνα. Για τις διδακτικές επισκέψεις και τους περιπάτους χωρίς χρήση μεταφορικού μέσου σε περίπτωση μη συμμετοχής των μαθητών καταχωρούνται τόσες απουσίες όσες οι ώρες του ωρολογίου προγράμματος της ημέρας ανεξάρτητα αν υπάρχει θετική ή αρνητική δήλωση του γονέα/κηδεμόνα.

**ΕΚΠΑΙΔΕΥΤΙΚΟΙ**

Οι εκπαιδευτικοί επιτελούν έργο υψηλής κοινωνικής ευθύνης. Στο έργο τους περιλαμβάνεται η εκπαίδευση, η διδασκαλία και η διαπαιδαγώγηση των μαθητών. Οι εκπαιδευτικοί απαραίτητο είναι να έχουν ενημέρωση για την οικογενειακή και κοινωνική κατάσταση των μαθητών/τριων τους, για  την καλύτερη στήριξη και φροντίδα για την πρόοδό τους, καθώς και σε θέματα υγείας τους, ώστε να προσαρμόζουν ανάλογα την ευθύνη και τον προβληματισμό τους. Τηρούν πάντα εχεμύθεια προς τρίτους για τις αποφάσεις του Συλλόγου των Διδασκόντων, τις συζητήσεις και τις εκτιμήσεις σχετικά με προσωπικά δεδομένα, σχολικές επιδόσεις, συμπεριφορά, θέματα διαγωγής, βαθμολογίες και εξετάσεις.

**ΔΙΑΧΕΙΡΙΣΗ ΖΗΤΗΜΑΤΩΝ ΣΥΜΠΕΡΙΦΟΡΑΣ**

Η δημιουργία ενός θετικού κλίματος ανάμεσα σε εκπαιδευτικούς και μαθητές, εκπαιδευτικούς και γονείς, καθώς και μεταξύ των μαθητών στο σχολικό περιβάλλον είναι η πρώτιστη φροντίδα του σχολείου, έτσι ώστε να αποτρέπονται οι αρνητικές συμπεριφορές και να προλαμβάνονται φαινόμενα συγκρούσεων. Οι βασικές αρχές αντιμετώπισης προβλημάτων είναι οι ακόλουθες:

• Στρατηγικές παρέμβασης, ώστε να εξασφαλιστεί ένα πλαίσιο καθοδήγησης και ασφάλειας.

• Θετική ενίσχυση, ως τρόπος στήριξης ελέγχου του μαθητή/τριας που δεν μπορεί μόνος του να διαχειριστεί τον εαυτό του.

• Επικοινωνία του εκπαιδευτικού με τους συνεργαζόμενους στο συγκεκριμένο τμήμα συναδέλφους και εφόσον κριθεί απαραίτητο με το Κ.Ε.Σ.Υ. με σκοπό την ανεύρεση λύσεων που θα βοηθήσουν στην καλύτερη προσαρμογή του μαθητή στο σχολικό περιβάλλον.

• Ενημέρωση του γονέα από τον εκπαιδευτικό, προκειμένου να υπάρξει συνεργασία σχολείου – οικογένειας για την από κοινού αντιμετώπιση του ζητήματος. Εφόσον κριθεί απαραίτητο, πραγματοποιείται συνάντηση του γονέα με τον Διευθυντή, και τον εκπαιδευτικό. Η χρήση συγκεκριμένων στρατηγικών καθοδήγησης της τάξης από τον εκπαιδευτικό αποτελούν τα βασικά μέσα ενίσχυσης θετικού κλίματος και πρόληψης των ζητημάτων συμπεριφοράς. Τα προβλήματα συμπεριφοράς που παρουσιάζονται στο σχολείο, αντιμετωπίζονται με συνέπεια λαμβάνοντας υπόψη την ιδιαιτερότητα κάθε περιστατικού, αλλά πάντα διαχωρίζοντας την πράξη από το ίδιο το παιδί.

**ΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ**

Το Σχολείο χρειάζεται και επιδιώκει τη συνεργασία του Συλλόγου Γονέων και Κηδεμόνων για την προαγωγή του σχολικού έργου. Ο Σύλλογος Γονέων και Κηδεμόνων αποτελεί τη συλλογική έκφραση της άποψης των Γονέων και Κηδεμόνων των μαθητών. Το εκλεγμένο Διοικητικό Συμβούλιο του Συλλόγου συνεργάζεται με τη Διεύθυνση και τη Διοίκηση του Σχολείου σεβόμενο πλήρως τον Κανονισμό και τις αρχές της εκπαιδευτικής του φιλοσοφίας. Για την ίδρυση και τη λειτουργία του Συλλόγου ισχύουν όλα όσα προβλέπει ο νόμος για τη Γενική Συνέλευση.

**ΣΥΝΕΡΓΑΣΙΑ ΜΕ ΓΟΝΕΙΣ ‐ ΚΗΔΕΜΟΝΕΣ**

**ΕΝΗΜΕΡΩΤΙΚΕΣ ΣΥΝΑΝΤΗΣΕΙΣ**

Οι γονείς ενημερώνονται από τους καθηγητές/τριες τακτικά στη διάρκεια του σχολικού έτους. Κάθε μέλος του διδακτικού προσωπικού ορίζει πρωινές ώρες ημερών, που αναρτώνται στην ιστοσελίδα του σχολείου, και γνωστοποιείται μέσω του Διευθυντή στους κηδεμόνες των μαθητών, κατά την οποία δέχεται όσους γονείς επιθυμούν να το συναντήσουν. Είναι αυτονόητο ότι, όταν υπάρχει ανάγκη, το σχολείο επικοινωνεί τηλεφωνικά με τους γονείς αλλά και οι γονείς μπορούν να ζητήσουν να επικοινωνήσουν τηλεφωνικά με τη Διεύθυνση ή συγκεκριμένους καθηγητές. Οι γονείς υποχρεούνται να ενημερώσουν το σχολείο για τη διεύθυνση ηλεκτρονικού ταχυδρομείου ( e-mail) στην οποία επιθυμούν να ενημερώνονται. Η ενημέρωση των γονέων γίνεται κυρίως με αποστολή e-mail και από την ιστοσελίδα του σχολείου:

**ΑΠΟΔΟΧΗ ΚΑΝΟΝΙΣΜΟΥ**

Ο παρών εσωτερικός κανονισμός,συντάχθηκε με στόχο να ρυθμίσει τις συνθήκες της καθημερινής σχολικής ζωής, ώστε να διασφαλίζεται η τάξη και η ομαλότητα, να διευκολύνεται το εκπαιδευτικό έργο και να ενισχύεται η παρεχόμενη εκπαίδευση. Για την επιτυχή εφαρμογή του απαιτείται η συναίνεση όλων των συντελεστών της σχολικής ζωής και η από μέρους τους συνειδητή αποδοχή των κανόνων που περιλαμβάνει και η πρόθυμη βούληση να τους τηρήσουν. Το Σχολείο διατηρεί οποτεδήποτε το δικαίωμα να συμπληρώσει ή να τροποποιήσει άρθρα και διατάξεις του Κανονισμού, εφόσον το κρίνει επιβεβλημένο ή σκόπιμο. Για οποιαδήποτε μεταβολή στο περιεχόμενο του Κανονισμού μετά την αρχική του έγκριση, η Διοίκηση του Σχολείου έχει την υποχρέωση να ενημερώσει έγκαιρα όλα τα μέλη της σχολικής κοινότητας. Ο κανονισμός αναρτάται στην ιστοσελίδα του ΓΥΜΝΑΣΙΟΥ ΠΑΡΓΑΣ, ώστε να είναι ανά πάσα στιγμή διαθέσιμος σε όλους.

Ο Εσωτερικός Κανονισμός Λειτουργίας συντάσσεται ύστερα από εισήγηση του Διευθυντή της σχολικής μονάδας και με τη συμμετοχή όλων των μελών του συλλόγου διδασκόντων, των μελών του διοικητικού συμβουλίου του συλλόγου γονέων και κηδεμόνων, εκπροσώπου του οικείου Δήμου καθώς και του Προεδρείου του δεκαπενταμελούς μαθητικού συμβουλίου.

Η απόφαση εγκρίνεται από τον Συντονιστή/τρια της ΠΕ.ΔΙ.Ε.Κ. Ηπείρου που έχει την παιδαγωγική ευθύνη του Σχολείου και από τον οικείο Διευθυντή της Δ.Δ.Ε. Πρέβεζας

Ο παρών Ε.Κ.Λ. έχει διάρκεια ενός έτους και επικαιροποιείται με την έναρξη του επομένου διδακτικού έτους.

Ο εσωτερικός κανονισμός αποτελεί θεσμικό πλαίσιο λειτουργίας της σχολικής μονάδας και δεν αντικαθιστά ή υποκαθιστά Νόμους, Εγκυκλίους και λοιπές διατάξεις.

Κάθε τι άλλο, αφορά σε θέματα σχολικής ζωής, το οποίο δεν συμπεριλαμβάνεται στον παρόντα Κανονισμό, προβλέπεται από το ισχύον θεσμικό και Νομοθετικό πλαίσιο.

Ο Δ/ντής

Μπαμπουκλής Γεώργιος